風琴
作者：樓鑰
朝代：宋

paragraphs: 淵明有琴本無絃，白傅偏喜聽人彈。
不如空中風度曲，隨風往來聲斷續。
非宮非商從君聽，不中律呂無虧成。
大如角韻來孤城，細似蚓竅蒼蠅聲。
華亭夜鶴圓吭清，顫動長引寒蟬鳴。
或疑鳳咮叫霄漢，又恐僊佩雲中行。
使其似曲無別調，安得自在聲泠泠。
蛙喧尚謂勝鼓吹，牛鳴猶以黄鍾稱。
絲不如竹亦漫語，頼此七竅俱瓏玲。
幽人院靜新涼生，八風不問來縱橫。
短簟六尺午睡足，彷彿神來傳廣陵。